## Pravilnik o zaštiti životinja pri klanju ili usmrćivanju

### NN 116/2005 (3.10.2005.), Pravilnik o zaštiti životinja pri klanju ili usmrćivanju

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**2119**

Na temelju članka 11. stavka 4. Zakona o
dobrobiti životinja (»Narodne novine«, broj 19/99.), ministar poljoprivrede,
šumarstva i vodnoga gospodarstva donosi

## PRAVILNIK

### O ZAŠTITI ŽIVOTINJA PRI KLANJU ILI USMRĆIVANJU

POGLAVLJE I.

*Temeljne odredbe*

Članak 1.

1) Ovim Pravilnikom propisuju se uvjeti zaštite
životinja uzgojenih i držanih za proizvodnju mesa, kože, krzna ili drugih
proizvoda, tijekom njihovog kretanja, smještaja, sputavanja, omamljivanja,
klanja i usmrćivanja, uključujući i usmrćivanje životinja u svrhu suzbijanja
ili iskorjenjivanja bolesti.

2) Odredbe ovoga Pravilnika ne odnose se na:

– pokuse na životinjama pri kojima se
primjenjuju postupci iz stavka 1. ovoga članka, odobreni i provedeni pod
nadzorom nadležnog tijela,

– divljač usmrćenu tijekom lova.

Članak 2.

Za potrebe ovoga Pravilnika pojedini pojmovi
imaju sljedeće značenje:

1. *Klaonica*
– objekt, uključujući opremu i sredstva za kretanje i smještaj životinja,
namijenjen komercijalnom klanju životinja iz članka 1. stavka 1. ovoga
Pravilnika.

2. *Kretanje*
– istovar životinja i/ili njihovo premještanje od istovarnih platformi, staja
ili obora u klaonicama do mjesta klanja.

3. *Smještaj*
– držanje životinja u stajama, oborima ili natkrivenim prostorima u svrhu
osiguranja potrebne skrbi (opskrba vodom i hranom, odmor) prije klanja.

4. *Sputavanje*
– postupak kojemu je svrha onemogućavanje kretanja životinje radi lakšeg
omamljivanja ili usmrćivanja.

5. *Omamljivanje*
– postupak koji, primijenjen na životinji, uzrokuje trenutni gubitak svijesti
koji traje do smrti životinje.

6. *Usmrćivanje*
– postupak koji uzrokuje smrt životinje.

7. *Klanje*
– postupak kojim se izaziva smrt životinje njezinim iskrvarenjem.

8. *Nadležno
tijelo* – Ministarstvo poljoprivrede, šumarstva i vod­noga gospodarstva,
Uprava za veterinarstvo.

Članak 3.

Životinje moraju tijekom kretanja, smještaja,
sputavanja, omam­ljivanja,
klanja ili usmrćivanja biti pošteđene svih nepotrebnih i dodatnih
uznemiravanja, boli, patnje ili ozljeda.

POGLAVLJE II.

*Uvjeti koji se odnose na klaonice*

Članak 4.

Konstrukcija klaonica, prostorija i opreme mora
biti izvedena te iste moraju biti korištene na način da su životinje pošteđene
bilo kakvih uznemiravanja, boli, patnje ili ozljeda koje je moguće izbjeći.

Članak 5.

Kopitari, preživači, svinje, kunići i perad
dopremljeni na klanje u klaonici moraju biti:

a) premještani i, po potrebi, smješteni u skladu
s odredbama Dodatka A. ovoga Pravilnika,

b) sputani prije klanja u skladu s odredbama
Dodatka B. ovoga Pravilnika,

c) omamljeni prije klanja ili trenutno usmrćeni
u skladu s odred­bama Dodatka C. ovoga Pravilnika,

d) iskrvareni u skladu s odredbama Dodatka D.
ovoga Pravilnika.

Članak 6.

1) Pribor i oprema koji se koriste za
sputavanje, omamljivanje i usmrćivanje životinja moraju biti konstruirani,
izrađeni, održavani i korišteni na način koji omogućava brzo i učinkovito
omamljivanje i usmrćivanje životinja.

2) Korisnik objekta mora održavati i
provjeravati ispravnost pribora i opreme za sputavanje, omamljivanje i
usmrćivanje životinja.

3) Na mjestu klanja iz nužde mora biti čuvana,
pravilno održavana i redovito provjeravana odgovarajuća rezervna oprema i pribor.

Članak 7.

1) Osobama koje ne posjeduju potrebna znanja i
umijeća za humano i učinkovito klanje i usmrćivanje životinja na propisan
način, zabranjeno je obavljati premještanje, smještaj, sputavanje,
omamljivanje, klanje i usmrćivanje životinja.

2) Osobe koje obavljaju klanje životinja moraju
za to posjedovati potrebno profesionalno znanje, umijeće i sposobnost, što mora
osigurati korisnik objekta.

Članak 8.

1) Nadležni veterinarski inspektor mora pri provođenju
nadzora i kontrole u klaonici u svako doba imati pristup svim njezinim
dijelovima.

2) Nadzor i kontrola iz stavka 1. ovoga članka
može se provoditi istodobno s kontrolama u druge svrhe.

POGLAVLJE III.

*Klanje i usmrćivanje životinja izvan klaonica*

Članak 9.

1) Prilikom klanja izvan klaonica životinja iz
članka 5. ovoga Pravilnika, primjenjuju se odredbe točke b), c) i d) navedenog
članka.

2) U slučaju kada vlasnik kolje za svoje
vlastite potrebe izvan klaonice perad, kuniće, svinje, ovce i koze, odobrava se
odstupanje od stavka 1. ovoga članka, pod uvjetima iz članka 3. ovoga
Pravilnika i obveznog omamljivanja svinja, ovaca i koza prije klanja.

Članak 10.

1) Kada se životinje iz članka 5. ovoga
Pravilnika kolju ili usmrćuju izvan klaonica radi provođenja mjera suzbijanja i
iskorjenjivanja bolesti, postupak mora biti proveden u skladu s odredbama
Dodatka E. ovoga Pravilnika.

2) Postupak usmrćivanja životinja uzgojenih radi
krzna mora biti proveden u skladu s odredbama Dodatka F. ovoga Pravilnika.

3) Postupak usmrćivanja viška jednodnevnih
pilića i pilećih zametaka kao valioničkog otpada mora
biti proveden što je moguće brže, u skladu s odredbama Dodatka G. ovoga
Pravilnika.

Članak 11.

Odredbe članaka 9. i 10. ovoga Pravilnika ne
primjenjuju se u slučaju životinja koje moraju biti trenutno usmrćene iz nužde.

Članak 12.

1) Ozlijeđene ili bolesne životinje moraju biti
zaklane ili usmrćene na licu mjesta.

2) Iznimno od stavka 1. ovoga članka, nadležno tijelo
može dopustiti prijevoz ozlijeđenih ili bolesnih životinja na klanje ili
usmrćivanje, pod uvjetom da tako neće prouzročiti daljnje patnje životinja.

POGLAVLJE IV.

*Završne odredbe*

Članak 13.

Dodaci A., B., C., D., E., F. i G., tiskani su u
prilogu ovoga Pravilnika i čine njegov sastavni dio.

Članak 14.

Postojeći objekti za klanje moraju se uskladiti
s odredbama ovoga Pravilnika do 31. prosinca 2007. godine.

Članak 15.

Ovaj Pravilnik stupa na snagu osmoga dana od
dana objave u »Narodnim novinama«.

Klasa: 322-01/05-01/228

Urbroj: 525-06-05-09

Zagreb, 23. rujna 2005.

Ministar

**Petar Čobanković**, v. r.

DODATAK A.

UVJETI KRETANJA I
SMJEŠTAJA ŽIVOTINJAU KLAONICAMA

*I. Opći uvjeti*

1. Životinje nakon dolaska u klaonicu moraju
biti istovarene što je moguće prije. Ako životinje ne mogu biti istovarene
odmah po dolasku u klaonicu, moraju biti zaštićene od nepovoljnih vremenskih
uvjeta te im mora biti osigurana odgovarajuća ventilacija.

2. Životinje koje se mogu međusobno ozlijediti moraju,
ovisno o vrsti, spolu, starosti ili podrijetlu, biti smještene odvojeno jedne
od drugih.

3. Životinje moraju biti zaštićene od
nepovoljnih vremenskih uvjeta. Ako su izložene visokim temperaturama za vlažna
vremena, potrebno ih je rashladiti na odgovarajući način.

4. Kondicija i zdravstveno stanje životinja
moraju biti provjeravani najmanje dva puta dnevno, ujutro i navečer.

5. Životinje koje su bile izložene boli ili
patnjama tijekom prijevoza ili po dolasku u klaonicu te životinje koje još
sišu, moraju odmah biti zaklane. Ukoliko to nije moguće, potrebno ih je
izdvojiti i zaklati što je moguće prije, a najkasnije za dva sata.

6. Životinje koje ne mogu hodati ne smiju se
vući do mjesta klanja, već ih je potrebno usmrtiti tamo gdje leže ili ih, gdje
je to moguće, a da im se ne prouzroči još više patnje, odvesti na kolicima ili
pokretnoj platformi do mjesta za klanje.

II. Uvjeti za životinje koje nisu dopremljene u
kontejnerima

1. Oprema za istovar životinja u klaonicama mora
imati:

a) bočnu zaštitu i pod koji onemogućava
klizanje,

b) mostove, rampe i prolaze koji moraju imati
stranice, držače ili neki drugi oblik bočne zaštite kako bi se spriječilo
padanje životinja sa strane,

c) izlazne i ulazne rampe moraju imati najmanji
mogući nagib.

2. Tijekom istovara:

a) životinje moraju biti istovarivane na način
da budu pošteđene uznemirenosti, straha, patnji i bolova te da ne padnu,

b) životinje se ne smiju vući za glavu, rogove,
uši, noge, rep ili runo niti na bilo koji drugi način koji im može prouzročiti nepotreb­nu bol, patnju ili
ozljedu,

c) po potrebi, životinje moraju biti vođene
pojedinačno.

3. Tijekom premještanja:

a) životinje moraju biti pažljivo premještane,

b) prolazi moraju biti tako konstruirani da je
mogućnost ozljeđivanja životinja svedena na najmanju moguću mjeru i raspoređeni
tako da se iskoristi njihova sklonost za okupljanje u stado,

c) pribor koji se koristi za tjeranje životinja
mora biti korišten kratkotrajno i samo u te svrhe,

d) primjenu pribora za elektro-šokove treba
izbjegavati ako je moguće, a smije se koristiti samo za odrasla goveda i svinje
koje se odbijaju pomaknuti, pod uvjetom da je životinjama omogućeno dovoljno
prostora ispred njih da se same pomaknu. Elektro-šokovi ne smiju trajati dulje
od jedne sekunde, trebaju biti primijenjeni u odgovarajućim razmacima i samo na
mišićima stražnjih nogu. Elektro-šokovi se ne smiju ponavljati, ako životinja
na njih ne reagira.

4. Zabranjeno je životinje udarati ili
primjenjivati silu na bilo kojem osjetljivom dijelu tijela životinje, a posebice
oštećivati, svijati ili lomiti rep životinje ili joj pritiskati oči te ih
udarati rukama ili nogama.

5. Ukoliko životinje neće biti zaklane odmah po
dopremi u klaonicu, ne smiju se odvoditi do mjesta za klanje i potrebno ih je
odvojeno smjestiti na propisan način.

6. Klaonice moraju biti opremljene dovoljnim
brojem prostora za odgovarajući smještaj životinja u kojima će one biti
zaštićene od nepovoljnih vremenskih uvjeta.

7. Prostori za smještaj životinja moraju imati:

a) podove koji onemogućavaju klizanje i na
kojima se životinje ne mogu ozlijediti na bilo koji način,

b) odgovarajuću ventilaciju, koja može optimalno
funkcionirati i u uvjetima nepovoljnih temperaturnih vrijednosti i vlažnosti, a
tamo gdje se primjenjuju mehanički uređaji za ventiliranje, moraju postojati i
pomoćni uređaji koji se koriste u slučaju kvara,

c) umjetno osvjetljenje dovoljno jako da je
moguće obaviti pregled životinja u svako doba, a po potrebi i dodatno
osvjetljenje,

d) ako je potrebno, odgovarajuću stelju.

8. U klaonicama koje, osim prostora iz točke 7.
ovoga Poglavlja, imaju i prostore za smještaj životinja na otvorenom, mora se
osigurati odgovarajuća zaštita od nepovoljnih vremenskih uvjeta. Otvoreni
prostori za smještaj životinja moraju biti održavani u takvom stanju da
životinje ni u jednom trenutku nisu izložene fizikalnim, kemijskim ili ostalim
utjecajima štetnim za njihovo zdravlje.

9. Životinjama koje neće biti zaklane odmah po
dolasku u klaonicu voda mora biti stalno na raspolaganju. Ukoliko životinje
neće biti zaklane unutar 12 sati od dolaska u klaonicu, moraju biti nahranjene.
Hraniti ih treba i kasnije, prema potrebi i u određenim vremenskim razmacima.

10. Ako je nužno da životinje koje u klaonici borave
više od 12 sati budu vezane, moraju biti vezane na takav način da mogu leći,
ležati, ustati i jesti bez poteškoća. Životinje koje nisu vezane, moraju imati
pristup hrani tako da u svako doba mogu nesmetano jesti.

III. Uvjeti za životinje dopremljene u
kontejnerima

1. Kontejnerima za prijevoz životinja treba
rukovati pažljivo i ne smije ih se bacati, ispuštati ili prevrtati. Ako je
moguće, kontejnere treba vodoravno i mehanički utovarivati na vozila i
istovarivati s njih.

2. Životinje dopremljene u kontejnerima s
rupičastim ili fleksibilnim dnom moraju biti istovarene s posebnom pažnjom kako
bi se izbjeglo njihovo ozljeđivanje. Po potrebi, životinje trebaju biti
pojedinačno istovarene iz kontejnera.

3. Životinje dopremljene u kontejnerima moraju
biti zaklane što je moguće prije, u protivnom ih je potrebno nahraniti i
napojiti, u skladu s točkom 9. Poglavlja II. ovoga Dodatka.

DODATAK B.

SPUTAVANJE ŽIVOTINJA
PRIJE OMAMLJIVANJA, KLANJA ILI USMRĆIVANJA

1. Životinje moraju biti sputane na način koji
im ne izaziva bol, patnju, uznemirenost ili ozljede.

2. Prije omamljivanja ili usmrćivanja:

a) životinje ne smiju visjeti niti im smiju biti
vezane noge,

b) iznimno, perad i kunići smiju biti obješeni
za noge radi klanja, pod uvjetom da su provedene odgovarajuće mjere kako bi u
trenutku omamljivanja životinje bile dovoljno opuštene da se ono može nesmetano
obaviti,

c) vješanje životinja ne smije se ni u kojem
slučaju koristiti kao način njihovog sputavanja.

3. Životinje koje se omamljuju ili usmrćuju
primjenom mehaničke ili električne opreme u području glave, moraju se postaviti
u takav položaj da se opremom može lako rukovati i primijeniti je jednostavno,
precizno i točno određeno vrijeme. U slučaju kopitara i goveda može se
dopustiti primjenu odgovarajućih pomagala za ograničenje pomicanja glave.

4. Oprema za električno omamljivanje ne smije
biti korištena za sputavanje, imobilizaciju ni tjeranje životinja.

DODATAK C.

OMAMLJIVANJE I
USMRĆIVANJE ŽIVOTINJA KOJE SE NE UZGAJAJU RADI KRZNA

I. DOPUŠTENI POSTUPCI ZA
OMAMLJIVANJE I USMRĆIVANJE ŽIVOTINJA

*A.* Omamljivanje

1. Omamljivanje primjenom pištolja za
omamljivanje

2. Omamljivanje primjenom mehaničkog uređaja
koji izaziva gubitak svijesti životinje

3. Omamljivanje električnom strujom

4. Omamljivanje izlaganjem ugljičnom dioksidu

B. Usmrćivanje

1. Usmrćivanje primjenom pištolja sa slobodnim
projektilom ili puške

2. Usmrćivanje električnom strujom

3. Usmrćivanje izlaganjem ugljičnom dioksidu

C. Iznimno, nadležno tijelo može odobriti
postupak dekapitacije, distorzije vrata i upotrebu prostorije s vakuumom kao
postupke usmrćivanja za pojedine vrste životinja, pod uvjetom da se provode u
skladu s člankom 3. ovoga Pravilnika i Poglavljem III. ovoga Dodatka.

II. POSEBNI UVJETI ZA
OMAMLJIVANJE ŽIVOTINJA

Životinje se smiju omamljivati samo ako se odmah
nakon toga iskrvaruju i to primjenom sljedećih postupaka:

*1. Primjena pištolja za omamljivanje*

a) Pištolj za omamljivanje mora biti namješten i
korišten tako da klin prodre izravno u koru velikog mozga. Izričito je
zabranjeno pucati u tjeme životinje.

b) Iznimno od točke 1. podtočke
a) ovoga Poglavlja, ovce i koze mogu biti omamljene primjenom pištolja na
tjemenu, ukoliko rogovi onemogućuju njegovu izravnu primjenu. U tom je slučaju potreb­no odrediti točku neposredno iza donjeg dijela
rogova i usmjeriti pištolj prema ustima. Krvarenje životinje mora započeti
unutar 15 sekundi nakon pucnja.

c) Prilikom upotrebe pištolja za omamljivanje,
nakon svakog pucnja treba provjeriti vraća li se klin do kraja na početni
položaj. Ako se klin ne vraća do kraja, pištolj ne smije biti ponovno korišten
sve dok ne bude popravljen.

d) Životinje ne smiju biti smještene u prostore
za omamljivanje, ako omamljivanje neće biti obavljeno odmah. Životinjama ne
smije biti sputana glava, ako ih se neće odmah zaklati.

*2. Primjena mehaničkog uređaja koji izaziva gubitak svijesti
životinja*

a) Ovaj postupak dopušten je isključivo uz
upotrebu mehaničkog uređaja koji djeluje udarcem izravno na kosti glave. Osoba
koja obavlja navedeni postupak mora postaviti uređaj na točno određeno mjesto i
koristiti dovoljno jako punjenje, u skladu s uputama proizvođača, kako bi se
postiglo učinkovito omamljivanje bez frakture lubanje.

b) Postupak omamljivanja kunića mora biti
proveden u skladu s člankom 3. ovoga Pravilnika i na takav način da životinja
odmah izgubi svijest i ostane u besvjesnom stanju do trenutka smrti.

*3. Omamljivanje elektičnom strujom*

A. Elektrode

1. Elektrode moraju biti postavljene tako da
obuhvate glavu životinje kako bi struja mogla proći kroz mozak. Prije postupka
treba provjeriti ispravnost kontakata, ukloniti višak vune i kontrolirati
vlažnost kože.

2. Kod pojedinačnog omamljivanja životinja,
aparat za omamljivanje električnom strujom mora:

a) imati uređaj za mjerenje otpora opterećenja i
onemogućavanje rada aparata ako njime nije moguće postići najmanju potrebnu
jakost struje,

b) imati ugrađen vizualni ili audio uređaj koji
pokazuje duljinu trajanja primjene struje na životinju,

c) biti spojen na uređaj koji pokazuje napon i otpor
struje, postavljen tako da ga osoba koja obavlja omamljivanje jasno vidi.

B. Kupke za omamljivanje

1. Kod upotrebe kupki za omamljivanje peradi,
razina vode mora biti tolika da osigurava potpuni kontakt tekućine i glave
peradi. Jačinu i trajanje omamljivanja električnom strujom u ovom slučaju
kontrolira nadležno tijelo.

2. Kod skupnog omamljivanja peradi kupkama, mora
se održavati napon koji je potreban za stvaranje dovoljno jakog strujnog udara
kako bi se omamila svaka životinja.

3. Mora se kontrolirati ispravnost protoka
struje, strujne kontakte i ovlaživanje životinja radi postizanja učinkovitog
omamljivanja.

4. Kupke za omamljivanje peradi moraju volumenom
i dubinom odgovarati vrsti peradi koja će biti omamljena, i ne smiju se prelijevati.
Elektroda uronjena u vodu mora nadvisiti njezinu razinu.

5. Po potrebi, mora biti osiguran priručni
pomoćni uređaj.

*4. Omamljivanje izlaganjem ugljičnom dioksidu*

1. Koncentracija ugljičnog dioksida za
omamljivanje svinja mora iznositi 70% ukupnog volumena komore.

2. Komora u kojoj se svinje izlažu plinu i
oprema za provoz svinja kroz nju mora biti tako izvedena i održavana da je u
potpunosti onemogućeno ozljeđivanje svinja i pritisak na grudni koš te da
svinje mogu stajati uspravno sve dok ne izgube svijest. Provozni mehanizam i
komora moraju biti odgovarajuće osvjetljenji tako da
svinje mogu vidjeti jedna drugu ili okruženje oko njih.

3. Komora mora biti opremljena uređajima za
mjerenje koncentracije plina u trenutku djelovanja na životinje te svjetlosnim
i zvučnim znakom upozorenja ukoliko koncentracija ugljičnog dioksida padne
ispod zahtijevane razine.

4. Svinje moraju biti smještene u prostore ili
kontejnere u kojima mogu vidjeti jedna drugu, dopremljene u komoru za
omamljivanje unutar 30 sekundi od početka postupka, prevezene što je moguće
brže od ulaza do mjesta najviše koncentracije plina i izložene plinu sve do
usmrćenja.

III. POSEBNI UVJETI
USMRĆIVANJA ŽIVOTINJA

*1. Primjena pištolja sa slobodnim projektilom ili puške*

Postupak usmrćivanja životinja pištoljem ili
puškom, koji se koristi za usmrćivanje različitih vrsta životinja, a osobito
velike divljači i jelena, mora biti proveden u skladu s člankom 3. ovoga
Pravilnika.

*2. Dekapitacija i distorzija vrata*

Postupak dekapitacije i distorzije vrata smije
se koristiti samo za usmrćivanje peradi i u skladu s člankom 3. ovoga
Pravilnika.

*3. Usmrćivanje električnom strujom i izlaganjem ugljičnom
dioksidu*

Usmrćivanje različitih vrsta životinja primjenom
električne struje i ugljičnog dioksida mora biti u skladu s člankom 3.
Pravilnika i točkama 3. i 4. Poglavlja II. ovoga Dodatka. Jakost i trajanje
protoka struje koja se koristi za usmrćivanje životinja te koncentraciju i
trajanje izlaganja ugljičnom dioksidu mora se redovito provjeravati.

*4. Primjena komore s vakuumom*

Za usmrćivanje životinja iz skupine divljači
(prepelica, jarebica, fazan) primjenjuje se komora s vakuumom u kojoj se
životinje usmrćuju bez iskrvarenja. Navedeni postupak mora se provoditi u
skladu s člankom 3. ovoga Pravilnika i udovoljiti sljedećim uvjetima:

a) da se u zrakopraznoj komori u kojoj se nalaze
životinje može brzo postići vakuum primjenom snažne električne pumpe,

b) da se vakuum održava sve dok životinje ne
uginu,

c) da se životinje skupno prevoze u kontejnerima
koji su smješteni u vakuumskoj komori posebno
izrađenoj u tu svrhu.

DODATAK D.

ISKRVARENJE ŽIVOTINJA

1. Kod već omamljenih životinja iskrvarenje
treba započeti što je moguće brže nakon omamljivanja i mora biti brzo i potpuno.
U svakom slučaju, životinja mora iskrvariti prije nego postoji moguć­nost ponovnog dolaska k svijesti.

2. Kod svih omamljenih životinja, iskrvarenje
mora biti izazvano prerezivanjem barem jedne vratne arterije ili pripadajućih
krvnih žila koje opskrbljuju krvlju glavne vratne arterije. Nakon prerezivanja
krvnih žila ne smiju se obavljati nikakvi dodatni postupci ili električni
podražaji na životinjama prije nego krvarenje prestane.

3. Ako jedna osoba obavlja omamljivanje,
pripremu za iskrvarenje i iskrvarenje životinja, svi postupci moraju prethodno
biti dovršeni na jednoj životinji prije nego se započnu na drugoj.

4. Priručni pomoćni uređaji trebaju biti na
raspolaganju tamo gdje se perad iskrvaruje primjenom mehaničkog uređaja koji
izaziva trenutnu smrt, tako da se u slučaju njegova kvara perad može odmah
zaklati.

DODATAK E.

POSTUPCI USMRĆIVANJA
ŽIVOTINJA U SVRHU SUZBIJANJA I ISKORJENJIVANJA BOLESTI

*Dopušteni postupci*

1. Usmrćivanje životinja u svrhu suzbijanja i
iskorjenjivanja bolesti treba biti obavljeno na jedan od načina određenih u
Dodatku C. ovoga Pravilnika.

2. Nadležno tijelo može, u skladu s člankom 3.
ovoga Pravilnika, odobriti primjenu drugih postupaka usmrćivanja životinja pri
svijesti, pri čemu mora biti osigurano:

a) da se u slučaju primjene postupka koji ne
izaziva trenutnu smrt životinje (npr. pucanj iz
pištolja za omamljivanje) provedu sve potrebne mjere da se životinja što prije
usmrti, a u svakom slučaju prije nego se ponovno osvijesti,

b) da se na životinji ne provode daljnji postupci
prije utvrđivanja njezine smrti.

DODATAK F.

POSTUPCI USMRĆIVANJA
ŽIVOTINJAUZGOJENIH RADI KRZNA

I. DOPUŠTENI POSTUPCI

Korisnik objekta donosi odluku o
najprimjerenijem postupku usmrćivanja različitih vrsta životinja, u skladu s
člankom 3. ovoga Pravilnika, a dopušteni su sljedeći postupci:

1. Usmrćivanje primjenom mehaničkog uređaja koji
prodire u mozak

2. Usmrćivanje ubrizgavanjem prekomjerne doze
anestetika

3. Usmrćivanje električnom strujom

4. Usmrćivanje izlaganjem ugljičnom monoksidu

5. Usmrćivanje izlaganjem kloroformu

6. Usmrćivanje izlaganjem ugljičnom dioksidu.

II. POSEBNI UVJETI

*1. Primjena mehaničkog uređaja koji prodire u mozak*

a) Uređaj mora biti postavljen tako da klin
prodre u koru velikoga mozga.

b) Ovaj postupak dopušten je samo ako odmah
nakon njega slijedi iskrvarenje životinje.

*2. Usmrćivanje ubrizgavanjem prekomjernedoze
anestetika*

Dopušteno je koristiti samo one anestetike, doze
i načine primjene koji izazivaju trenutni gubitak svijesti nakon čega nastupi
smrt životinje.

*3. Usmrćivanje električnom strujom*

a) Elektrode moraju biti postavljene tako da
električna struja prolazi kroz mozak i srce. Upotrebljava se najmanja moguća
jakost strujnog udara koja dovodi do gubitka svijesti i srčanog zastoja.

b) Kod lisica, kojima se elektrode postavljuju u usta i rektum, strujni tok mora biti jačine
0,3 ampera i primjenjivati se najmanje 3 sekunde.

*4. Usmrćivanje izlaganjem ugljičnom monoksidu*

a) Komora u kojoj se životinje izlažu plinu mora
biti konstruirana, izrađena i održavana tako da se izbjegne ozljeđivanje
životinja i da je moguće nadzirati životinje tijekom postupka.

b) Životinje se uvode u komoru tek nakon što se
postigne 1%-tna koncentracija 100%-tnog ugljičnog monoksida.

c) Plin kojeg stvara uređaj (motor s unutrašnjim
sagorijevanjem) posebno prilagođen za tu svrhu može se koristiti za usmrćivanje
krznaša i činčila pod uvjetom da:

– je ohlađen na odgovarajuću temperaturu,

– je filtriran u dovoljnoj mjeri,

– je očišćen od iritirajućih tvari ili plinova,

– se životinje ne smiju smjestiti u komoru sve
dok se ne postigne koncentracija ugljičnog monoksida
od 1% volumena komore.

d) Nakon udisanja, plin mora najprije izazvati
duboku opću anesteziju, a zatim smrt.

e) Životinje moraju ostati u komori do nastupa
smrti.

*5. Usmrćivanje izlaganjem kloroformu*

Izlaganje kloroformu može se koristiti za
usmrćivanja činčila, pod uvjetom da:

– je komora u kojoj se životinje izlažu plinu
konstruirana, izrađena i održavana tako da se izbjegne ozljeđivanje životinja i
da je moguće nadzirati životinje tijekom postupka,

– se životinje uvode u komoru samo kad je zrak
zasićen kloroformom,

– nakon udaha, plin najprije izaziva duboku opću
anesteziju, a zatim smrt,

– životinje ostaju u komori do nastupa smrti.

*6. Usmrćivanje izlaganjem ugljičnom dioksidu*

Ugljični dioksid može se koristiti za
usmrćivanje krznaša i činčila pod uvjetom da:

– je komora u kojoj se životinje izlažu plinu
konstruirana, izrađena i održavana tako da se izbjegne ozljeđivanje životinja i
da je moguće nadzirati životinje tijekom postupka,

– se životinje uvode u komoru tek kad zrak
sadrži najveću moguću koncentraciju 100%-tnog
ugljičnog dioksida,

– nakon udaha, plin najprije izaziva duboku opću
anesteziju, a zatim smrt,

– životinje ostaju u komori do nastupa smrti.

DODATAK G.

POSTUPCI USMRĆIVANJA
VIŠKA PILIĆA I PILEĆIH ZAMETAKA KAO VALIONIČKOG OTPADA

I. DOPUŠTENI POSTUPCI
USMRĆIVANJA PILIĆAKAO VALIONIČKOG OTPADA

1. Dopušteni su sljedeći postupci usmrćivanja
pilića kao valio­ničkog
otpada:

a) upotreba mehaničkog uređaja koji izaziva
trenutnu smrt

b) usmrćivanje izlaganjem ugljičnom dioksidu.

2. Nadležno tijelo može dopustiti upotrebu
drugih znanstveno priznatih postupaka usmrćivanja pilića kao valioničkog otpada, pod uvjetom da su u skladu s člankom 3.
ovoga Pravilnika.

II. POSEBNI UVJETI
USMRĆIVANJA PILIĆA

*1. Upotreba mehaničkog uređaja koji izaziva trenutnu smrt*

Životinje moraju biti usmrćene uređajem koji ima
brzorotirajući mehanički nož ili drugi odgovarajući
nastavak te dovoljnog kapaciteta da je osigurano trenutno usmrćivanje životinja
u slučaju velikog broja životinja.

*2. Usmrćivanje izlaganjem ugljičnom dioksidu*

Životinje moraju biti stavljene u prostor s
najvećom mogućom koncentracijom 100%-tnog ugljičnog dioksida
u kojem moraju ostati do nastupa smrti.

III. DOPUŠTENI POSTUPCI
USMRĆIVANJA PILEĆIH ZAMETAKA KAO VALIONIČKOG OTPADA

1. Sav višak pilećih zametaka za valenje kao valioničkog otpada
mora biti trenutno usmrćen upotrebom mehaničkog uređaja kako je opisano u
Poglavlju II. točki 1. ovoga Dodatka.

2. Nadležno tijelo može dopustiti upotrebu
drugih znanstveno priznatih postupaka usmrćivanja pilećih zametaka kao valioničkog otpada, pod uvjetom da su u skladu s člankom 3.
ovoga Pravilnika.

Pravilnik, NN 116/2005-2119